**Naše zážitky zo zájazdu na Morave.**

 **V dňoch 18. – 20. augusta 2020 organizovala ZO JDS v Liptovskej Teplej autobusový zájazd na Moravu, ktorého sa zúčastnilo 44 osôb. Aspoň v skratke nám opíšeme naše zážitky.**

 **V prvý deň ráno sme odchádzali z Liptovskej Teplej. Prvým cieľom nášho zájazdu bola Likérka Distillery Land R. Jelínek vo Vizoviciach. Hneď po príchode nás ponúkli výbornou medovou slivovičkou. Nasledoval krátky film a pestovaní ovocia a jeho následnom spracovaní na konečné produkty - značkové liehoviny. Potom nás už sprievodkyňa previedla priestormi liehovaru, kde nám ukázala celú cestu, akou musí prejsť ovocie, kým sa z neho stane lahodný nápoj pre fajnšmekrov. Ochutnali sme aj Jelínkovu hruškovicu, ako i zázvorový elixír. V podnikovej predajni sme mali možnosť zakúpiť si kvalitné značkové pálenky, a veru asi nikto neodolal takej širokej a lákavej ponuke.**

 **Nasledoval dobrý obed v peknej záhradnej reštaurácii U Tonka vo Vizoviciach. A potom sme už pokračovali do Lešnej pri Zlíne. Tu sme sa pokochali pri prehliadke zaujímavého zámku a v areáli ZOO sme zasa mali možnosť vidieť množstvo najrôznejších zvierat, vtákov a plazov z celého sveta. Samozrejme, nechýbala ani možnosť dobrého občerstvenia. Podvečer sme došli na miesto nášho nocľahu v Otrokoviciach. Spali sme v dvojposteľových izbách, kde vždy dve izby mali spoločné sociálne zariadenie, WC a sprchu. Izby čisté , priestranné, ubytovanie v peknom čistom prostredí. Hneď pred vchodom sa nachádza prírodné kúpalisko Štěrkoviště s možnosťou nielen kúpania, ale aj plavby na vodných bicykloch a člnkoch, či využitia tobogánov. Po spoločnej večeri sme si posedeli v blízkej záhradnej reštaurácii, zahrala nám naša vlastná muzika a bolo veselo.**

 **Druhý deň po raňajkách sme odišli do blízkeho Kroměříža. Veľký zážitok sme mali z prehliadky arcibiskupského zámku. Nasledoval spoločný obed v pivovarskej reštaurácii Černý orel a komentovaná pešia prehliadka mesta tohto krásneho mesta. Nevynechali sme ani unikátnu Květnú záhradu. Našli sme si aj čas na posedenie pri pive, kávičke, či koláčikoch v niektorých z množstva pohostinských zariadení. Podvečer sme sa vrátili na miesto ubytovania a po večeri sme si v spoločenskej miestnosti urobili zábavný večer s občerstvením, spevom, hudbou i tancom.**

 **Na tretí deň po raňajkách sme sa rozlúčili s personálom ubytovacieho zariadenia, spoločne si im zahrali i zaspievali pri autobuse, niektorí si aj zatancovali, a odišli do Modrej pri Velehrade. Nasledovala prehliadka rozsiahleho areálu Archeoskanzenu z obdobia Veľkej Moravy. Potom zasa prehliadka vodného tunela Živá voda a obory s chovom praturov. Pekný výlet po vybudovanom vyvýšenom drevenom chodníku s vyhliadkovou vežou sme zakončili posedením v Centre slováckých tradic pri koštovke špeciálnych druhov liehovín či vína, ale i nákupom zaujímavých darčekových produktov a suvenírov. Odtiaľ sme pokračovali do Starého Města u Uherského Hradiště. Našim cieľom bola zaujímavá jedinečná, možno európska atrakcia – Kovo ZOO. Najprv sme mali komentovanú exkurziu cestným vláčikom areálom firmy, ktorá sa zaoberá likvidáciou a zhodnocovaním odpadových surovín i autovrakov. Výborný obed sme mali v reštaurácii priamo v areáli, a potom už prehliadka samotného areálu , kde sme mohli vidieť množstvo napodobenín zvierat, ktoré boli vyrobené z kovového odpadu. No v tomto areáli je aj múzeum veteránov – áut i motoriek, ktoré zaujali najmä mužov, ale je tu aj múzeum poľnohospodárskej techniky, výstava starších typov hasičskej techniky, nákladných vozidiel, pracovných strojov, železničnej techniky, lietadlo, električka, vychádzkové lávky ponad areál, náročný výstup na vyhliadkový maják, ale i posedenie na lavičkách v tieni, alebo pri občerstvení v záhradnej reštaurácii. Niektorí neodolali ani zažiť jazdu na motokárach. A potom už nasledovala len cesta domov pri družnej zábave a speve v autobuse.**